  Виталий Пронин Вазен шуылӥзы: армие ветлымтэ пи - пиосмурт ӧвӧл. Эке вордскыку, пересьёс солы, шуд но тазалык сӥзем сяна, верало на вылэм: пимылы одно ик пыдаз сурон сапег кутчаны мед кылдоз.Нош туала арын егитъёс армия шоры кызьы учко? Котькуд призывник понна сюлмаськиськом- Туэ ёросамы призыв май толэзе кутскиз, - вера Пичи Пурга ёрос военкоматысь армие дасянъя но келянъя ёзэн кивалтӥсь старшой прапорщик Павел Кильмекеев. - Милям военкоматамы пыре на Кияса ёрос. Данакез пиосмы Дальний Востоке сухопутной войскоосы шедизы. Озьы ик тросэз службазэс ортчозы Центральной военной округын. Куд-огез служить каро кунмылэн уйпалаз.- Армие кошкем пиосын кусып возиськоды-а?- Котькуд призывник понна сюлмаськиськом, частьёсын ӟеч кусып возиськом. Тодыны тыршиськом пиосмылэн тазалыксы, службазы пумысен, юалляськиськом, кызьы шӧдо асьсэды мурт дуннеын. Таяз арын Пичи Пурга но Кияса ёросъёсысь ваньмыз сямен муниципал кылдытэтъёс армиын служить карись пиоссэс Атыкай музъемез утисьёслэн нуналэнызы ӟечкылазы. Со гожтэтъёсты частьёсын вань солдатъёс азьын лыдӟылӥзы. Пиос вераны луонтэм шумпотӥзы, синвуаськизы но. Нош отысь, частьёсысь, службазэс ӟеч нуись пиос сярысь ми ӟеч вазиськонъёс но тау каронъёс басьтӥськом.Пиосмылэсь служба нуэмзэс вылӥ дунъя Екатеринбургысь войсковой часть. Соос пусъё: асьме пиос адӟем карымонэсь, строевой но физической подготовкаосъя вылӥ лыдпусъёс возьмато, приказъёсты ӝегатскытэк быдэсъяло. Соос понна асьмелы, Удмурт шаерын улӥсьёслы, возьыт ӧвӧл. Та вакытэ троссэ пиосты «С» категориен водителе басьто. Нырысь ик соосты дышетозы, собере гинэ службазы кутскоз. Пиос профессиональной водительёс луозы, военной техникаез ӟеч валалозы.Соос одӥг ар служить карозы. Талэсь азьло ар но ӝыны но карылӥзы ини. Озьы ик воштӥськиз армие басьтонлэн дырыз но. Вазен со 30-тӥ июнёзь кыстӥськылӥз, нош берло аръёссэ -15-тӥ июлёзь.- Та тулыс-гужеме кӧня призывникъёсты келяды?- Пичи Пурга ёросъя ке верано, 61 пияшез келямы, Киясаысь - 14-зэ. Та ласянь милемлы нимысьтыз план нокин но уг сёты. Ми асьмеос шаерысьтымы военкоматэ армие ярамон пиосъя отчёт келяськом. Собере со лыдпусъёсъя ик призывникъёсмес басьто.- Егитъёслэн тазалыксы кыӵегес?- Тазалыксы лябен уноез комиссия пыр уг ортчо. Куд-огезлэн сыӵе потэ служить каремез, но тазалыкеныз сэрен солдат дӥсез солы нуллыны уг кылды. Сыӵеослы военной билет сётӥськомы.- Армие кӧня аресозь басьтыны быгато?- 18-ысен 27 аресозь. Йӧнатыны луымон висёнзэс ке шедьто, воксёлы ум мозмытӥське - отсрочка сётӥськом. Мӧзмонлэсь эмъюм - эшКылем арня вискын ӵукна ик Пичи Пурга военкоматэ вамыштӥм. Калыкез трос ӧвӧл. Озьы ке но мылкыд бурдъяськиз: армие кошкисьёс вылэ кемдӥськеммы. Но малы ке но келяськон азьло аръёсы кадь шулдыр уг адӟиськы: уг но кырӟало, уг но экто. Солдат пиосты соку ик тодманы луэ - чыртыязы тӧдьы ӵушконъёс ошемын. Туннэ, пе, армие кыксэ пиосты басьто. Алёша Шутов но Артём Филиппов Пичи Пурга черкогуртын вордскемын. Прапорщик пиослы шудо но ӟеч сюрес сӥзиз, индылӥз на: дорады бертыкуды, одно ик частьысьтыды куре характеристика, служить каремды сярысь справка. Со бумагаос тӥледлы дышетскыны пырыны юрттозы.Собере кутскиз кузь сюрес вылэ келяськон: ог-огдэ ӟыгыръян но чупан, пӧсь синкылиен бӧрдон.- Вазен армие кошкись пиосты ӵыжы-выжыен но бӧлякен келяллязы, - вера Пичи Пурга ёросысь Улын Юри гуртын вордскем Семён Романов (Алёша Шутовлэн анаезлэн агаез). - Ой, шулдыр ортчылӥзы ук соос. Кошкеммылэсь азьло анай-атайёсмы ӝыт ортчытъяллязы. Быдэс гуртэн калык лыктэ вал. Чыртыямы ӵушконъёс ошыса, коркась корка юмшаса, мумыкоре чук шуккыса, ветлӥмы. Котькудӥз мар ке но кузьым сётыны турттэ: я уксё, я тамак, я мемейёсмылы ӵушкон-кышет. Табере озьы уг даурто ни. Пиос эшъёсынызы ӵош кафеын я кытын пуко но ӵукназэ военкоматэ вамышто. Совето вакытэ огкылысь улӥськом вал. Туала арын - висъяськысагес. Пиослы сӥзем потэ: ляб ке луизы, зӥбыса возёзы. Юн ке кариськизы - гажалозы. Кужмо луизы ке, командиръёссы яратозы. Эшъёс умоесь мед шедьтозы. Мӧзмонлэсь эмъюм - вӧзад улосчиосыд (землякъёсыд) ке вань. Армиын дышетскем-кыдам кыре потэ бертэм бере.- Пимес армие басьто шуыса, али шумпотӥськомы ини, - вера Алёшалэн анаез Нина Шутова. - Военкоматэтӥ кысканы кутскемзы бере туж куректӥ, кызьы вордэм пидэ собыдӟа сюрес вылэ поттод шуыса. Собере таӵе малпанэ вуи: оскисько, Алёша ассэ умоен возьматоз. Со йылпумъяз Ижысь 4 номеро колледжез. Пимы армие мыныны яраз шуыса, милемлы данъяськыны гинэ кыле на. Кытчы шедёнзы тодмо ӧвӧл на, Тула пала шуо кадь. њечкын бертыны мед кылдоз шуыса, толон ӝытаз мумыкор борды уксёен чук шуккытӥмы.- Матысь адямидэ армие келяку, мылкыд урод луэ, - вераськонамы итӥське Алёшалэн Лена апаез. - Мар луоз та улонын ӵуказе - ум тодӥське ук. Милям куинез агайёсмы армие ветлӥзы. Службазэс умой нуэмысьтызы анай-атайёслы ӟеч кылъёс гинэ келяллязы. Алёша но анай-атайзэ, ёроссэ но шаерзэ медаз сапта. Ёросамы семьяен ужась отделын призывникъёслы ӝыт ортчытъяськом. Артём отчы анай-атаеныз ик ӵош вуылӥз. Ӝытын ми тыршиськом пиослэн сюлэмазы пыӵатыны мылкыдмес - ми соосты гажаськом но витиськом.Любовь Тихонова.  